**Potcoava**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lui Aristide Buhoiu

Tot aurul românesc

Era în potcoava calului.

Fierbinte şi alergătoare

Şi victorioasă,

În văzduh scânteia.

A pâine şi lapte, şi trandafir

Mirosea pielea ei aurie

De femeie îndrăgostită.

Nimeni nu ştia

Să muşte-n iubire

Pământul ca ea.

Unde-a căzut?! În care

Iarbă uitată?!

În care război?!

În care-amintiri?!

Îngheaţă pe mâini apa

Şi roua pe iarbă.

Focul potcoavei s-a stins.

S-a stins viaţa ei, potcoava

Cabrată-n

Văzduhul străfulgerat,

Pe zvârcolirea ţărânei,

Pe ţipătul

Pietrei carpatice.

Potcoava

În care se adunase

Tot aurul românesc.

\* \* \*

Zoei Dumitrescu-Buşulenga

Murise omul de zăpadă.

Şi răsărise omul de lacrimi.

Veniseră încă o dată străinii.

Şi-i puseră foc. În pocnete

Asurzitoare săreau în sus

Lacrimile noastre

Ca nişte cartuşe

Aruncate în jar de copii.

Veniseră oamenii de fier

Învingători în războiul nedrept

Îndreptat împotriva lacrimii noastre.

Şi n-am mai cântat.

\* \* \*

Lui Ion Buga

La gura unui izvor

O cană atârnă de lanţ.

E ca şi cum

Am bea apă

Din gura unui spânzurat.

Doamne,

N-a mai scăpat românul

De lanţuri!